O geantă, cel mai probabil uitată de un trecător pe strada Mihai Viteazu din Roman, a stârnit panică și a dus la o adevărată mobilizare de forțe, bagajul fiind considerat suspect până la proba contrarie. S-a întâmplat pe 27 martie, în jurul orei 17:00, însă cercetările ulterioare au stabilit că nu a fost vorba de nici un pericol.
"La data de 27 martie, ora 17:17, polițiștii din cadrul Poliției municipiului Roman au fost sesizați cu privire la faptul că, pe strada Mihai Viteazul, din municipiul Roman, se află un bagaj, posibil suspect. Polițiștii au delimitat perimetrul, la fața locului intervenind o echipă de pirotehniști", anunță Poliția Neamț.
După ce s-a constatat că bagajul cu pricina nu reprezenta nici un fel de amenințare, acesta a fost preluat de polițiști urmând ca cercetările să ducă la identificarea proprietarului, pentru a se stabili dacă a fost vorba de o neatenție sau o glumă nesărată.
(G. S.)